Document ID: 32007R0671

РЕГЛАМЕНТ (ЕО) № 671/2007 НА СЪВЕТА
от 11 юни 2007 година
за изменение на Регламент (ЕО) № 1868/94 за въвеждане на квотна система за производството на картофено нишесте
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
В приложението към Регламент (ЕО) № 1868/94 на Съвета (2) се определят квотите за картофено нишесте за държавите-членки производителки за пазарните години 2005/2006 и 2006/2007.
(2)
Съгласно член 3, параграф 2 от Регламент (ЕО) № 1868/94 разпределението на квотите в рамките на Общността се основава на доклад от Комисията до Съвета. Според представения на Съвета доклад неотдавнашната реформа на организацията на общия пазар в захарния отрасъл следва да се вземе предвид при анализа на развитието на пазара на нишесте. Пълното осъществяване на реформата в захарния отрасъл обаче ще бъде постепенно, в рамките на преходен период. Ето защо до посочването на първите последици от тази реформа в сектора на картофеното нишесте квотите за пазарната 2006/2007 година следва да се продължат с още две години.
(3)
Държавите-членки производителки следва да разпределят квотите си за срок от две години между всички производители на картофено нишесте въз основа на квотите за пазарната 2006/2007 година.
(4)
Количествата, използвани от производителите на картофено нишесте и надхвърлящи наличните подквоти за пазарната 2006/2007 година, следва да се приспаднат през пазарната 2007/2008 година в съответствие с член 6, параграф 2 от Регламент (ЕО) № 1868/94.
(5)
Поради това Регламент (ЕО) № 1868/94 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1868/94 се изменя, както следва:
1)
Членове 2 и 3 се заменят със следното:
„Член 2
1. На държавите-членки производителки се разпределят квоти за пазарните години 2007/2008 и 2008/2009 съгласно приложението.
2. Всяка държава-членка производителка, посочена в приложението, разпределя своята квота, приложима за пазарните години 2007/2008 и 2008/2009, между производителите на картофено нишесте въз основа на подквотите, с които производителите са разполагали през 2006/2007 г., при условие, че се прилага втората алинея.
Наличните подквоти за всеки производител за 2007/2008 пазарна година се изменят, за да се вземат предвид използваните количества, надхвърлящи квотите за 2006/2007 пазарна година, съгласно член 6, параграф 2.
Член 3
До 1 януари 2009 г. Комисията представя на Съвета доклад за функционирането на квотната система в рамките на Общността, придружен от съответни предложения. В доклада се отчита развитието на пазарите на картофено нишесте и на нишесте от зърнени култури.“
2)
Приложението се заменя с текста, даден в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 юли 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 11 юни 2007 година.

Labels: 17
6